គណៈកម្មការ​បោះ​ឆ្នោត​ថៃ​សម្រេច​រៀបចំ​ការ​បោះឆ្នោត​ទោះ​បី​ជា​មាន​ការ​តវ៉ា
គណៈកម្មការ​បោះឆ្នោត​ឲ្យ​ដឹង​ថា បេក្ខជន​១២៣​ ដែល​មិន​បាន​ចុះឈ្មោះ​ពីព្រោះ​គេ​ត្រូវ​បាន​ទប់ស្កាត់​ដោយ​ក្រុម​តវ៉ា​ ត្រូវ​តែ​ធ្វើ​ញ្ញតិ្ត​ទៅ​តុលាការ​កំពូល​ដើម្បី​ចូលរួម​ការ​បោះឆ្នោត។
បាងកក — គណៈកម្មការបោះឆ្នោតនៃប្រទេសថៃឲ្យដឹងថា ខ្លួននឹងរៀបចំ ដំណើរការបោះឆ្នោតទូទាំងប្រទេសនៅថ្ងៃទី ២ ខែកុម្ភៈ ខាងមុខ ទោះបីជាមានការបារម្ភអំពីបញ្ហាសន្តិសុខ ខណៈដែលក្រុមបាតុករតវ៉ាប្រឆាំងរដ្ឋាភិបាលប្តេជ្ញាបិទក្រុងបាងកកចាប់ពីថ្ងៃទី១៣ ខែមករាក៏ដោយ។ គណៈកម្មការបោះឆ្នោតបានរៀបចំការពិភាក្សាជាមួយនឹងគណបក្សសំខាន់ៗដែលរួមមានគណបក្ស ភឿថៃ (Pheu Thai) ដែលកំពុងកាន់អំណាច និងគណបក្សប្រជាធិបតេយ្យដែលជាគណបក្សប្រឆាំង និងដែលកំពុងធ្វើពហិការការបោះឆ្នោត។ គណៈកម្មការបោះឆ្នោតបានប្រកាសនៅថ្ងៃសុក្រនេះថា ការបោះឆ្នោតនឹងត្រូវដំណើរការទៅមុខតាមកាលកំណត់។ ខណៈក្រុមតវ៉ាប្រឆាំងរដ្ឋាភិបាលបានទទួលជោគជ័យក្នុងការទប់ស្កាត់ការចុះឈ្មោះបេក្ខជនភាគច្រើននៅខេត្តភាគខាងត្បូង ដែលជាទីតាំងគាំទ្រចម្បងរបស់គណបក្សប្រជាធិបតេយ្យ បេក្ខជន៦៤២នៅកន្លែងដទៃទៀតបានចុះឈ្មោះចូលរួមប្រកួតប្រជែងក្នុងការបោះឆ្នោត។ គណៈកម្មការបោះឆ្នោតឲ្យដឹងថា បេក្ខជន១២៣ ដែលមិនបានចុះឈ្មោះពីព្រោះគេត្រូវបានទប់ស្កាត់ដោយក្រុមតវ៉ា ត្រូវតែធ្វើញ្ញតិ្តទៅតុលាការកំពូលដើម្បីចូលរួមការបោះឆ្នោត។ លោក ប្រាស៊ែង ម៉ុងគុនស៊ីរី (Prasaeng Mongkonsiri) ទីប្រឹក្សានៃគណបក្សកម្លាំងប្រជាធិបតេយ្យ ដែលជាគណបក្សមួយក្នុងចំណោមគណបក្សចំនួន៥០ដែលចុះឈ្មោះបោះឆ្នោត មានប្រសាសន៍ថា គណៈកម្មការបោះឆ្នោតសម្រេចត្រឹមត្រូវក្នុងការបន្តរៀបចំឲ្យមានការបោះឆ្នោត។ ក្រោយពីមានព្រឹត្តិការណ៍នយោបាយដ៏ចលាចលក្នុងប៉ុន្មានខែកន្លងទៅនេះ លោក ប្រាស៊ែង មានប្រសាសន៍ថា គណបក្សកាន់អំណាច ភឿថៃ អាចត្រូវបានបង្ខំឲ្យចូលរួមបង្កើតរដ្ឋាភិបាលចម្រុះ។ «មធ្យោបាយដ៏ល្អបំផុតគឺបន្តឲ្យមានការបោះឆ្នោត។ យើងគួរតែធ្វើដំណើរតាមរយៈការបោះឆ្នោត និងមិនបារម្ភអំពីលទ្ធផលនៃការបោះឆ្នោត។ គណបក្ស Pheu Thai ប្រហែលមិនមែនជាអ្នកនាំមុខទេ។ ប្រហែលគណបក្សធំមធ្យមជាអ្នកនាំមុខនៅក្នុងការបោះឆ្នោតនេះ»។ ក្រុមអ្នកតវ៉ាប្រឆាំងនឹងរដ្ឋាភិបាលបានទាមទារឲ្យមានការពន្យារការបោះឆ្នោត ហើយទាមទារឲ្យនាយករដ្ឋមន្ត្រី យីងឡាក់ ស៊ីណាវ៉ាត្រ (Yingluck Shinawatra) ចុះចេញពីតំណែងដើម្បីឲ្យក្រុមប្រឹក្សាឯករាជ្យថ្មីធ្វើការកែទម្រង់នយោបាយ។ លោកស្រី យីងឡាក់ មិនព្រមចុះចេញពីតំណែងទេ ប៉ុន្តែបានថ្លែងថា ក្រុមប្រឹក្សាកំណែទម្រង់អាចត្រូវបានបង្កើតក្រោយការបោះឆ្នោតខែកុម្ភៈ។ ចលនាតវ៉ាប្រឆាំងរដ្ឋាភិបាលដែលត្រូវបានដឹកនាំដោយអតីតសមាជិកសភា ស៊ូថេព ថាងស៊ុបាន (Suthep Thangsuban) និយាយថា ខ្លួនមានគម្រោងបិទតំបន់សំខាន់ៗនៃរាជធានីបាងកកចាប់ពីថ្ងៃទី១៣ ខែមករា ដើម្បីបង្ខំរដ្ឋាភិបាលឲ្យលាលែងពីតំណែង។ ប៉ុន្តែក្រុមអ្នកគាំទ្ររដ្ឋាភិបាល ដែលដឹកនាំដោយរណសិរ្សប្រជាធិបតេយ្យ ប្រឆាំងនឹងភាពផ្តាច់ការ ដែលត្រូវបានស្គាល់ថា ក្រុមអាវក្រហមឲ្យដឹងថា គេនឹងរៀបចំបាតុកម្មប្រឆាំងតបវិញ ដែលនាំឲ្យមានការបារម្ភអំពីការប៉ះទង្គិច៕